Aarne Rannamäe

Aarne Rannamäe (10. mai 1958 Tartu – 10. september 2016) oli eesti ajakirjanik ja väliskommentaator.

Aarne Rannamäe oli üks Eesti Televisiooni tippajakirjanikke ja teravaid intervjueerijaid, kes tegi 35 tööaasta jooksul autori ja saatejuhina rohkesti dokumentaalsaateid välispoliitilistel teemadel.Raul Ranne. Aarne Rannamäe. Telemehena kõigile omainimene, argielus pigem eraklik Eesti Päevaleht / LP, 05.05.2018. 

Haridus
Aarne Rannamäe lõpetas 1976. aastal Tartu 8. Keskkooli, kus õppis kirjandusklassis. 1981. aastal lõpetas ta Tartu Riikliku Ülikooli ajakirjanduse erialal, tema diplomitöö teema oli "Eesti Televisiooni kommentaatori Valdo Pandi osa eesti telepublitsistika arengus".Aarne Rannamäe diplomitöö kirje Andmebaasis Ester. Vaadatud 17.01.2025. Õpingute kõrvalt töötas ajalehe Tartu Riiklik Ülikool toimetuses.Kadri Inselberg. Toimetamine avalik-õiguslikus televisioonis ETV näitel Bakalaureusetöö. Tartu Ülikool, 2010.

Töö ja looming
Töö Eesti Televisioonis
Aarne Rannamäe alustas elutööd Eesti Televisioonis välisuudiste toimetajana juba ülikooli viimasel kursusel, 1980. aastal. Peagi pärast ülikooli lõpetamist ja ametlikku töölesuunamist ETV-sse 1981. aastal (ning kohustusliku sõjaväeteenistuse läbimist) sai temast toimetaja-saatejuht.Kadri Inselberg. Toimetamine avalik-õiguslikus televisioonis ETV näitel Bakalaureusetöö. Tartu Ülikool, 2010. 

Aastatel 1983–1988 oli Rannamäe ETV propagandasaadete peatoimetaja asetäitja. 1980. aastatel juhtis ta selliseid ühiskonnaelu ja välispoliitika saateid nagu "Rahvusvaheline panoraam", "Vaatevinkel" ja "Ajapilt".ETV meenutab värskelt valminud saatega Aarne Rannamäed Õhtuleht.ee, 27.12.2016. 

1990. aastal sai temast uudistesaadete vastutav toimetaja, 1993. aastast välisuudiste vanemtoimetaja.Aarne Rannamäe viimases teleintervjuus: ma elasin äärmusest äärmusesse ERR Eeter, 11.09.2016. Alates 1996. aastast koostas ja juhtis ta poliitikasaadet „Välisilm“. 

Alates 1997. aastast töötas Rannamäe ETV "Aktuaalse kaamera" toimetuses saatejuht-toimetajana, sealhulgas aastatel 1997–1999 ka toimetuse juhina.Kadri Inselberg. Toimetamine avalik-õiguslikus televisioonis ETV näitel Bakalaureusetöö. Tartu Ülikool, 2010. Muuhulgas mitmekesistas ta "Aktuaalse kaamera" senist traditsioonilist saateformaati, võttes kasutusele otse-eetris toimuva lühiintervjuu aktuaalset päevateemat avava võtmeisikuga.Urmo Soonvald. Aarne Rannamäe suurimad kriitikud on naiskolleegid. Õhtuleht, 22.06.2005.

Aastatel 2001–2012 oli ta "Aktuaalse kaamera" välisuudiste toimetuse juht.Kadri Inselberg. Toimetamine avalik-õiguslikus televisioonis ETV näitel Bakalaureusetöö. Tartu Ülikool, 2010. Lisaks juhtis ta saateid "Foorum" (2002–2007) ja "Valimisstuudio" (paljudel aastatel enne valimisi ja valimispäeva õhtul-ööl).

Alates 2007. aastast juhtis ta ETV-s autorisaadet "Vabariigi kodanikud". 

Ajakirjanikuna õnnestus tal intervjueerida selliseid maailma poliitika suurkujusid nagu Ameerika Ühendriikide president George W. Bush, Iisraeli tollane välisminister ja hilisem president Shim'on Peres ning Jordaania kuningas Ḩusayn. Ta saatis ajakirjanikuna Eesti presidenti Lennart Merd tema visiitidel Ukrainas, Jordaanias, Iisraelis ja Türgis ning oli Eesti Televisiooni esindajana ajalooliste sündmuste tunnistajaks ka 1994. aastal Moskvas, kui Lennart Meri ja Boriss Jeltsin allkirjastasid juulilepped Vene sõjaväe Eestist lahkumise kohta.Aarne Rannamäe elulugu andmebaasis Telekraat. Vaadatud 18.01.2025.

Raadiotöö
Televisioonitöö kõrvalt tegi Rannamäe Vikerraadios 17 aasta jooksul populaarset igalaupäevast saadet "Rahva teenrid": alates 1998. aastast juhtis üksikuid saateid, 2007. aastast oli üks põhisaatejuhte vaheldumisi Lauri Hussariga. Raadiotöö pakkus talle huvitavat vaheldust, eriti meeldis talle teha pikemaid jutusaateid. Nii juhtis ta aastatel 2006–2016 Vikerraadios "Reporteritundi".Kadri Inselberg. Toimetamine avalik-õiguslikus televisioonis ETV näitel Bakalaureusetöö. Tartu Ülikool, 2010.

Aktuaalseid välispoliitikaküsimusi kommenteeris ta ka muudes raadiosaadetes ("Päevakaja", "Argipäev", "Esimene stuudio", valimiste erisaated).

Poliitikaartiklid
Mittekoosseisulise kommentaatorina kirjutas ta 1990. aastatel välispoliitikaartikleid, eriti Lähis-Ida teemadel, ajalehele Hommikuleht ja ajakirjale Luup.Kadri Inselberg. Toimetamine avalik-õiguslikus televisioonis ETV näitel Bakalaureusetöö. Tartu Ülikool, 2010. 2000. aastatel on tema poliitikakommentaare ilmunud ka ajakirjas Diplomaatia ning ajalehtedes Eesti Päevaleht, Postimees, Maaleht ja (SL) Õhtuleht.


Lähis-Ida huvi ja töö giidina
Ta tegutses turismireisidel giidina, eriti huvitus ta Iisraeli ja Lähis-Ida tundmaõppimisest. Ta oskas suurepäraselt inglise, vene, soome ja saksa keelt.Ene Pajula. Aarne Rannamäe - mees, kellele meeldisid kaamelid ja liiv. Elu Lood, 2017. aasta suvi. 

Surm ja ärasaatmine
Aarne Rannamäe suri 10. septembril 2016 oma Kloogaranna suvilas südameinfarkti tagajärjel.Raul Ranne. Aarne Rannamäe. Telemehena kõigile omainimene, argielus pigem eraklik Eesti Päevaleht / LP, 05.05.2018. Tema ärasaatmistseremoonia toimus Eesti Televisiooni esimeses stuudios 16. septembril 2016. Ta on maetud Pärnamäe kalmistule.Jaanus Kulli. "Nüüd sa lahkud, Aarne, ega tule enam tagasi. Aga meiega sa jääd." Õhtuleht.ee, 17.09.2016.

Tunnustus
 2007 – Valgetähe V klassi teenetemärk
 2008 – Valdo Pandi nimeline ajakirjanduspreemia

Isiklikku
Aarne Rannamäe oli abielus telerežissöör Krista Rannamäega. Nende tütred on Ragne ja Liisa.Raul Ranne. Aarne Rannamäe: kellegi meelevallas olla ja end allutada ei vasta minu iseloomule Eesti Päevaleht / LP, 15.01.2016.

Tervislikel põhjustel hakkas ta 2000. aastatel tegelema maratonijooksuga, läbides jooksutreeningutel kuus keskmiselt 200–250 km. Alates 2006. aastast osales ta seitsmel rahvusvahelisel maratonil (Stockholmis, Helsingis, Amsterdamis jm).Priit Pullerits. Maratonijooks tõmbab üha enam kuulsusi pikale kannatuste rajale Postimees Sport, 03.11.2007.Meelis Atonen paljastas saladuse: Aarne Rannamäe keeldus kaitseministriks saamast, kuna tundis, et vaid ajakirjanikuna sai end vabalt teostada Kroonika/Delfi, 10.09.2016. Ta harrastas ka jalgrattasõitu.Raul Ranne. Aarne Rannamäe. Telemehena kõigile omainimene, argielus pigem eraklik Eesti Päevaleht / LP, 05.05.2018.

Üks tema lemmikmuusikuid oli džäss-saksofonist Raivo Tafenau, kuid ta kuulas ühtviisi meelsasti nii Jäääärt kui ka Queeni ning teadis peast Seelikuküttide lorilaule.Jaanus Kulli. "Nüüd sa lahkud, Aarne, ega tule enam tagasi. Aga meiega sa jääd." Õhtuleht.ee, 17.09.2016.

 Viited 

Välislingid
 George W. Bushi intervjuu Aarne Rannamäele 5. mail Washingtonis ERR Uudised, 6. mai 2005
 Aarne Rannamäe saab päris oma saate Postimees/Elu24, 19. juuli 2007
 Urmo Soonvald. "Aktuaalse kaamera" esiankur Aarne Rannamäe osutab Germalo Reisidele giiditeenust Delfi, 17. märts 2012
 Heidit Kaio. Aarne Rannamäe lahkub “Aktuaalsest kaamerast” Eesti Ekspress, 31. mai 2012
 Raul Ranne. Aarne Rannamäe: kellegi meelevallas olla ja end allutada ei vasta minu iseloomule Eesti Päevaleht / LP, 15. jaanuar 2016
 Lahkus Aarne Rannamäe ERR Uudised, 10. september 2016
 Aarne Rannamäe viimases teleintervjuus: ma elasin äärmusest äärmusesse ERR Eeter, 11. september 2016
 Vikerraadio saade "Reporteritund. Meenutades Aarne Rannamäed..." Saatejuht Neeme Raud. 13. september 2016
 ETV mälestussaade "Aarne Rannamäe. Ajakirjaniku ajastu" Saatejuht Priit Rajalo. 27. detsember 2016
 Peeter Kaldre. Peeter Kaldre: Kaamera armastas sõber Aarnet Eesti Ekspress, 28. detsember 2016

Kategooria:Eesti ajakirjanikud
Kategooria:Eesti Televisioon
Kategooria:Tartu Ülikooli filoloogiateaduskonna vilistlased
Kategooria:Valgetähe V klassi teenetemärgi kavalerid
Kategooria:Pärnamäe kalmistule maetud
Kategooria:Sündinud 1958
Kategooria:Surnud 2016